text: Venstre støtter blokaderamt restauratør
  24 marts 2012 kl. 14.39
  Venstres gruppeformand, Kristian Jensen, viste i dag sin støtte til den blokaderamte restauratør i Vejle.
  Kristian Jensen og en række andre Venstre-medlemmer valgte i dag at besøge restaurant Vejlegården og drikke en øl, for at vise deres sympati med restauratør Amin Skov. 
  Siden mandag har 3F lavet blokade foran hans restaurant, Vejlegården, og opfordret gæster til at boykotte restauranten, fordi Amin Skov ikke vil tegne overenskomst med 3F, men i stedet har valgt Krifa.
  Men Kristian Jensen mener, at restauratøren frit skal have lov at vælge, hvilken fagforening, han vil indgå overenskomst med.
  